ET Euroopa Liidu Teataja C 339/1

Komisjoni teatis põllumajandus- ja metsandussektoris 2007–2013 antavat riigiabi käsitlevate ühenduse suuniste muutmise ja kohaldamisaja pikendamise kohta

2013/C 339/01

1. PIKENDAMINE

Vastavalt põllumajandus- ja metsandussektoris 2007–2013 antavat riigiabi käsitlevate ühenduse suuniste (1) (edaspidi „suunised”) punktile 199 kohaldatakse kõnealuseid suuniseid kuni 31. detsembrini 2013.

Õigusakt, millega tuleks asendada kõnealused suunised (st uued ühenduse suunised riigiabi kohta põllumajandus- ja metsandussektoris aastatel 2014–2020), sõltub suurel määral maaelu arengu suhtes kohaldatavatest edasistest eeskirjadest (2) ja komisjoni riigiabi reformimise programmist (3).

Selleks et mitte ennetada maaelu arengu eeskirjade läbivaatamise ja riigiabi ajakohastamise horisontaalarutelude tulemusi, on asjakohane suuniste kohaldamisaega pikendada kuni 30. juunini 2014. Kui suunistes on osutatud määruses (EÜ) nr 1698/2005 (4) sätestatud kriteeriumidele, siis tuleb jätkata kõnealuste kriteeriumide kohaldamist suuniste kohase riigiabi hindamise suhtes kogu pikendatud kohaldamisaja jooksul ka pärast seda, kui on jõustunud uus maaelu arengu määrus.

2. SUUNISTE PUNKTI 189 (KAVADE KESTUS) ÜHTLUSTAMINE

On oluline tagada maaelu arengu poliitika järjepidev rakendamine ja sujuv üleminek ühest programmiperioodist järgmisesse programmiperioodi (2007–2013 ja 2014–2020). On vältimatu, et mõnda aega kohaldatakse korraga programmiperioodi 2007–2013 kuuluvaid maaelu arengu programme ja vastavaid õigusnorme ning sellele järgneva programmiperioodi programme ja vastavaid õigusnorme. Sellises olukorras võivad liikmesriigid teatavatel tingimustel jätkata kohustuste võtmist nõukogu määruse (EÜ) nr 1698/2005 (sh selle rakendusaktide) (5) kohaselt ka pärast seda, kui 2007.–2013. aasta programmiperiood on lõppenud.

Määruse (EÜ) nr 1698/2005 pikendatud kohaldamisaja jooksul ja isegi pärast seda, kui on jõustunud uus maaelu arengu määrus, peaksid ka pärast 2013. aastat olema punktiga 189 hõlmatud uued kulukohustused, mille suhtes kohaldatakse uusi kulukohustusi käsitlevaid kehtivaid nõudeid, mida reguleeritakse eeskirjadega, mis on vastu võetud või võetakse vastu, et tagada sujuv üleminek ühest programmiperioodist järgmisse (2007–2013 ja 2014–2020).

3. MUUDATUSED

Suuniste punktiga 199 on selgesõnaliselt ette nähtud, et komisjon võib teatavatel tingimustel muuta suuniseid enne nende kohaldamisaja lõppu 31. detsembril 2013. Maaelu arengut käsitlevate õigusaktidega (6) ühtsuse tagamiseks tuleks seepärast suuniste punkte 189 ja 199 vastavalt muuta.

3.1. Suuniste punkt 189 asendatakse järgmisega

„Seepärast lubab komisjon tulevikus ainult piiratud kestusega kavasid. Kavade kestust, mis hõlmavad riigiabi meetmeid, mida saab kaasfinantseerida ka nõukogu määruse (EÜ) nr 1698/2005 kohaselt, tuleks piirata vastavalt programmiperioodi 2007–2013 kestusega. Kui liidu õigus seda võimaldab, ja vastavalt selles sätestatud tingimustele, võivad liikmesriigid määruse (EÜ) nr 1698/2005 ja selle rakenduseeskirjade alusel jätkata maaelu arenguga seotud kulukohustuste võtmist. Seepärast kohaldab komisjon kõnealuseid suuniseid ka selliste uute kulukohustuste suhtes. Muude abikavade kestus ei tohiks ületada seitset aastat.”

3.2. Suuniste punkti 199 esimene lause asendatakse järgmisega

„Suuniseid kohaldatakse kuni 30. juunini 2014.”

(1) ELT C 319, 27.12.2006, lk 1.

(2) Ettepanek: Euroopa Parlamendi ja nõukogu määrus Euroopa Maaelu Arengu Põllumajandusfondist (EAFRD) antavate maaelu arengu toetuste kohta – KOM(2011) 627 (lõplik)/3.

(3) Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele: ELi riigiabi ajakohastamine (COM(2012) 209 (final)).

(4) Nõukogu määrus (EÜ) nr 1698/2005, 20. september 2005, Maaelu Arengu Euroopa Põllumajandusfondist (EAFRD) antavate maaelu arengu toetuste kohta (ELT L 277, 21.10.2005, lk 1).

(5) Komisjoni määrus (EÜ) nr 1974/2006, 15. detsember 2006, milles sätestatakse nõukogu määruse (EÜ) nr 1698/2005 (Maaelu Arengu Euroopa Põllumajandusfondist (EAFRD) antavate maaelu arengu toetuste kohta) kohaldamise üksikasjalikud eeskirjad (ELT L 368, 23.12.2006, lk 15).

(6) Ühenduse suunised riigiabi kohta põllumajandus- ja metsandussektoris 2007–2013, punkt 26.